google/wiki40b huggingface dataset:
Chris Klebl

Bakgrunn

Klebl er født i Düsseldorf i Tyskland, men som USA-amerikansk statsborger. Han vokste opp i Østerrike, der han drev mye med ski og snowboard, og flyttet til USA i 1987. I 2005 hadde han en snowboardulykke, der han pådro seg en ryggmargsskade som gjorde at han ble lam fra livet og ned. Han bodde noen år på Hawaii, der han jobbet som massør, før han flyttet til California, og begynte med håndsykling. Deretter flyttet han til Colorado, der han begynte med sitteski,og tre måneder senere deltok han i verdenscupen i 2005.

Idrettskarriere

Han debuterte i verdenscupen i 2005, i et løp i Klosters i Sveits, der han kom på 10.-plass på 15 km. Han deltok også i VM i skiskyting og langrenn for funksjonshemmede 2005 i Fort Kent, der han kom på 17.-plass på 15 km og 18.-plass på 10 km. 
Året etter deltok han ved Paralympiske vinterleker 2006 i Torino, der han kom på 11.-plass på 15 km, 18.-plass på 10 km og 23.-plass på 5 km. I 2007 fikk han sin første verdenscupseier, der han vant 16 km i et verdenscuprenn i Mt. Washington i Canada. Han fikk også mange andreplasser i verdenscupen denne sesongen. 
Han deltok igjen i VM i skiskyting og langrenn for funksjonshemmede 2009. Hans beste plassering ble 4.-plass på 15 km, og i tillegg kom han på 6.-plass på 10 km og 7.-plass på sprinten. I Paralympiske vinterleker 2010 deltok han bare på 15 km, der han kom på 8.-plass. 
Før han flyttet til Canada rakk han å vinne til sammen 11 nasjonale mesterskap i USA. Han flyttet til Canmore, og representerte Canada i VM i skiskyting og langrenn for funksjonshemmede 2011 i Khanty Mansiysk. Der vant han sin første VM-tittel; han vant 15 km, og fikk i tillegg sølv på sprinten og 4.-plass på 10 km. Samme år vant han 3 canadiske titler, da han vant 7,5 km, 10 km og sprinten i det canadiske mesterskapet. 
Neste VM gikk ikke like bra for Klebl. I VM i skiskyting og langrenn for funksjonshemmede 2013 fikk han 13.-plass på sprinten som beste resltat. I tillegg kom han på 19.-plass på den lange distansen og 21.-plass på mellomdistansen. 
I Paralympiske vinterleker 2014 i Sotsji ble han paralympisk mester på 10 km. Han kom ellers på 5.-plass på sprinten og 6.-plass på 15 km, og han deltok også på det canadiske stafettlaget som kom på 10.-plass på 4 x 2,5 km.
Sundance Kid

Populærkultur

I filmen Butch Cassidy and the Sundance Kid (1969) ble Sundance Kid spilt av Robert Redford. Redford kalte opp filmfestivalen Sundance filmfestival etter sin figur i filmen.
Det svenske rockebandet Kent spilte inn en låt med tittelen «Sundance Kid» for albumet Vapen & ammunition (2002).
Cesare Bonizzi

Biografi

Bonizzi ble født i 1946 i Offanengo, Italia. Han gikk i kloster i 1975, og bedrev deretter misjonærvirksomhet i Elfenbenskysten. Etter å ha kommet tilbake til Italia ble han ordinert til prest i 1983. Siden 1990 har han vært interessert i å bruke musikk som et middel til meditasjon og åndelig hengivelse, og han har utgitt tallrike album i diverse musikalske stilarter fra new age til rock. Etter at han så Metallica spille ble han imidlertid lidenskapelig interessert i heavy metal som musikalsk redskap. Ifølge ham selv er «metall det mest energiske, vitale, dype og sanne musikalske språk jeg kjenner». Han bor nå (2008) i klosteret i Musocco, en bydel i Milano.

Musikk

Hans fulle overgang til heavy metal skjedde først med utgivelsen Misteri (2008), men Bonizzi har spilt inn flere album i ulike musikalske sjangrer. Han viser til Megadeth og Metallica som hoved-inspirasjoner for hans overgang til metall. Med sin nye musikkstil, som han kaller «metrock», en kombinasjon av metall og rock, hadde han i 2008 åpningsnummeret på Gods of Metal, Italias største heavy metal-festival.
Bonizzi opptrer i full fransiskansk munkehabitt. På konsert kan man ofte se ham gjøre «horn-tegnet», men han tolker det som tegnspråk for kjærlighet, og ikke som et djevelens tegn.
KV «Titran»

KV «Titran» KV 1/JWBR var et norsk kystvaktskip.
KV «Titran» ble bygd i 1992 for personelltransport til og fra fortene utenfor Trondheim. I 1996 ble fartøyet overført til Kystvakten for tjeneste i den indre kystvakten. KV «Titran» patruljerte fra Stad til Rørvik. Fartøyet ble senere overført til Sjøheimevernet.
Fartøyet ble faset ut av Forsvarets logistikkorganisasjon i 2011 etter at det ble avdekket delamineringskader for ca. 2 millioner. Skipet er bygd i glassfiber, og har likhetstrekk med KV «Garsøy». Fartøyet hadde ingen form for armering.
KV «Titran» ble solgt av Forsvaret til det Sørafrikanske selskapet Nautic Africa i 2013. Fartøyet ble omgående videresolgt til Omak Maritime LTD og overlevert ved kai i Horten. Nautic Africa LTD hadde et nybyggings program for Omak Maritime. Fartøyet er registrert i Luxembourg. Fartøyet opererer i kontrakt for Shell i Nigeria.
Mossa

Mossavassdraget

Mossavassdraget har den største delen av nedbørfeltet i Mosvik i Inderøy kommune i Trøndelag, men det strekker seg også inn i Leksvik kommune. Vassdragets største innsjø er Meltingvatnet på grensen mellom de to kommunene.

Vannkraft

Mossa er utbygd til kraftproduksjon i Mosvik kraftverk (37 MW), som ligger i Kalddalen ved Trondheimsfjorden, 13 kilometer sørvest for elvas munning ved Mosvik. Meltingvatnet er regulert som magasin for kraftverket.
Hieronymus Schultz

Bakgrunn

Hieronymus Schultz var sønn av en landsbyrådsleder. Man vet ikke meget om hans tidlige liv. 
I 1504 var han allerede en bereist mann. Han hadde vært «Leutpriester» (pleban) i Cottbus, kanoniker i Brandenburg og inndlytelsesrik rådmann for kurfyrst Joachim av Brandenburg. Han stod ved kurfyrstens side i 1505 da hans sønn Joachim II ble døpt. Han ble regnet som en fremragende retoriker. 
I 1506 ble han utnevnt til prost i Salzwedel.

Biskop

I 1507 ble han utnevnt til biskop i Brandenburg.
Det smertet ham at det var nettopp i hans bispedømme ay reformasjonens vugge stod. Som kirkelige foresatte og biskop for Martin Luther. Det finnes bevart en brevveksling mellom Scultetus og Luther, der Luther ber om tillatelse til å offentliggjøre noen skrifter som skulle forsvare de 95 teser mot avlatshandelen som han tidligere (den 31. oktober 1517) hadde sendt blant annet til biskopen av Brandenburg. Scultetus svarte med å be Luther om ikke å utbre sin avlatskritikk, noe Luther i en kort tid synes å ha rettet seg etter.
Luther ombestemte seg imidlertid; for hans motstandere pater Johann Tetzel og Konrad Wimpina sluttet ikke med å kritisere tesene. Da brøt Luther sitt ord og utferdiget et rettferdiggjøringsskriv den 22. mai 1518. 
Etter at Martin Luther hadde deltatt på Leipzigdisputasen ble biskop Hieronymus Schultz til en markant motstander av reformatoren. Men han fryktet den pavelige ekskommunasjonsbulle mot Luther, Decet Romanum Pontificem, han ville ikke offentliggjøre den i sitt bispedømme fordi han var rett for at den ville utløse et opprør.
Han forsøkte heller på Riksdagen i Worms i 1521 å bevege Luther til å avsverge de omstridte av hans sentenser. Men Luther gav ikke etter. 
Likevel belønnet hans tjenesteherre ham - til tross for pavelig motstand - med det da vakante bispedømme Havelberg. Der ble han innsatt som biskop den 9. august 1521. Bare ett år etter døde han. 
Han ble begravet i Wittstock.
Mireille Mathieu

Kort biografi

Mireille Mathieu var eldst i en søskenflokk på 14, og vokste opp i enkle kår. Faren (død 1985) var steinhogger, mens moren, Marcelle, var hjemmeværende. 
21. november 1965 slo den da 19 år gamle Mireille gjennom i den TV-sendte sangkonkurransen Télé Dimanche, som ble sendt over hele Frankrike. Hun vant konkurransen og fikk platekontrakt. Debutalbumet, Mon Credo, ble solgt i 1,3 millioner eksemplarer i løpet av 5 måneder.
Mireille Mathieu har et stort repertoar, og har blant annet sunget på fransk, tysk, engelsk, italiensk, spansk, provencalsk, katalansk, japansk, kinesisk, russisk og finsk. Mireille Mathieu var den første vestlige sangerinnen som opptrådte offentlig i Kina.
Estoloides

Utseende

Middelsstore, mer eller mindre ensfarget brune trebukker. Antennene er oftest omtrent så lange som kroppen, men kan være betydelig lengre. Pronotum har en liten tann på sidene.

Utbredelse

Slekten er utbredt fra det sørvestlige USA i nord til sentrale deler av Brasil i sør, med mange arter i Mellom-Amerika og også noen i Karibia.
Renault Dauphine

Produksjon utenlands

I Italia ble det under lisens produsert en  Alfa Romeo Dauphine mellom 1959 ogn 1964. Den italienske  Dauphine ble produsert på den samme produksjonslinje som Alfa Romeo Giulietta.
Den ble også produsert i  Brasil, på lisens hos Willys-Overland do Brasil, mellom 1959 og 1968, i fire ulike versjoner med tilsammen 74 627 eksemplarer.
En IKA Dauphine ble produsert i Argentina hos Kaiser hvor.det ble produsert  97 209 enheter.
I Spania bygget Renualts spanske fabrikk  F.A.S.A mellom 1958 og 1967 tilsammen 125 912 biler.
Dauphine ble også lisensbygget bygget i Japan av Hinofabrikken under navnet Hino Dauphine.
Kyndbyverket

Kyndbyverket  (opprinnelig Isefjordsværket) er et kombinert gasskraftverk og oljekraftverk i Kyndby Huse i Hornsherred (Jægerspris) i kommunen Frederikssund på det nordlige Sjælland i Danmark. Det har en installert produksjonskapasitet på 626 MW fordelt på fire blokker / turbiner. Operatør er DONG Energy (E2).
Anlegget ble utbygd i 1972–1976. Brenselstypen er naturgass og subsidiært olje. Det kan også fyres på biomasse og naturgass. Det er landets sjuende største kraftverk målt etter installert produksjonseffekt.
Apterodorcus

Utseende

Middelsstore (ca. 25 millimeter), svarte hjortebiller. Kroppen er forholdsvis bred, og mer hvelvet enn de fleste andre hjortebiller, dekkvingene er forholdsvis korte og rundede. Hannens kjever er moderat forstørrede, og hodet har en kraftig valke bak fasettøynene.

Levevis

Artene lever i sørbøk (Nothofagus)-skog. De har tilbakedannede flygevinger og kan ikke fly.

Utbredelse

Slekten er utbredt i Chile og Argentina.
Tilslag

Tilslag er fellesbetegnelsen på sand og stein som er blandet i betong eller asfalt.
Tilslaget utgjør ca. 60–70 % av betongvolumet, og kvaliteten på tilslaget vil dermed ha stor betydning for kvaliteten på den ferdige betongen. Bergarter som egner seg godt som tilslag er granitt og gabbro. I asfalt utgjør tilslaget opptil 95 % av volumet. For å beskrive korngradering til tilslaget brukes en siktekurve.
Norge har gode forekomster av tilslag, og norsk grus og stein selges til Europa.
Uttrykket brukes også ved auksjoner, der tilslaget er hammerslaget som markerer at noe er solgt, og at budgiver NN «har fått tilslaget», og i vektløfting, der tilsaget markerer slutten på det andre draget i både rykket og vendinga. Effekten av tilslaget er omstridt.
Game Developers Conference

Game Developers Conference er en årlig arrangert konferanse for videospillutviklere. Det er vert for prisutdelingene Independent Games Festival og Game Developers Choice Awards. Konferansen i 2008 hadde 18 000 besøkende.
Bredas kapitulasjon

Motiv

Bildet fremstiller det øyeblikk da hollenderne under Justinus av Nassau den 5. juni 1625 overgir nøklene til grensefestningen Breda til den spanske beleiringshær under marki Ambrosio Spínola. Personene omkring Spínola og Nassau virker tilfeldig oppstillet som i et øyeblikksbilde. En hollandsk offiser på den venstre side samt flere offiserer på den spanske side kikker ut av bildet. I bakgrunnen ses brennende bygninger og oversvømte jorder.
På grunn av sin strategiske beliggenhet ble Breda en av de mest omstridte byene i åttiårskrigen mellom det spanske monarkiet og Nederlandene. Etter en lang beleiring ble den endelige erobring av Breda derfor ansett som en stor, militær bragd som ble dyrket i samtidens tekst- og billedfremstillinger.

Proveniens

Bredas kapitulasjon var opprinnelig et av maleriene som hang i Buen Retiro i Madrid, hvis Keisersal Velázquez hadde fått i oppgave å dekorere av byggherren Philip IV. Bildene ble utført av forskjellige kunstnere med spanske militære seire som motiv overvåket av kongefamilien selv, og Velázquez bidrag om Bredas kapitulasjon regnes som et av de beste av disse. Bredas kapitulasjon, som i dag henger i Madrids Pradomuseum, regnes også som et av Velásquez beste.
Unionsstaten Russland og Hviterussland

Unionsstaten Russland og Hviterussland er en overnasjonal enhet bestående av Den russiske føderasjon og Republikken Hviterussland. Unionens sekretariat har siden 2000 blitt ledet av Pavel Borodin.
Den opprinnelige avtalen som opprettet et samvelde mellom de to statene ble undertegnet 2. april 1996. Denne avtalen åpnet for tettere samarbeid enn via Samveldet av uavhengige stater, og la til rette for en parlamentarikerforsamling der begge landene skulle ha samme representasjon. Allerede året etter ble samveldet omdannet til en union, da en ny avtale ble undertegnet 2. april 1997. I desember 1998 ble det undertegnet flere avtaler mellom landene, blant annet på det økonomiske området. I desember 1999 kom den foreløpig siste avtalen; her ble unionsstaten opprettet.
Det er noe motstridende syn i de to landene om hvilken form unionsstaten skal ha. Russland ser på unionsstaten som noe som skal være en integrert enhet på linje med en føderalstat, mens man i Hviterussland ønsker at unionsstaten skal organiseres som en konføderasjon. Det har vært liten suksess i å løse denne uenigheten.
Bestemmelsene i unionsavtalen har i liten eller ingen grad blitt implementert. Dette gjelder blant annet planene om en felles valuta og en tollunion, der arbeidet med en samkjøring har stoppet opp.
Fra offisielt hold i Unionsstatens parlamentarikerforsamling har det blitt åpnet for at utbryterrepublikkene Sør-Ossetia og Abkhasia kan bli med i Unionsstaten på et senere tidspunkt.
Nastocerus

Utbredelse

Artene lever på Madagaskar.
Operation Fusileer

Operation Fusileer var en serie på 17 atomprøvesprengninger utført ved Nevada Test Site i 1983 og 1984. Denne operasjonen var etterfølgeren til Operation Phalanx og forgjengeren til Operation Grenadier.
Johann Jacob Tischbein

Liv og virke

J. J. Tischbein var den sjette sønnen til bakeren Johann Heinrich Tischbein (1682–1764). For å skille Tischbein fra andre kunstnere i samme slekt, gikk han under navnet Lübecker Tischbein.
Tischbein lærte først tapetmaleri i Kassel, men malte samtidig malerier. Han virket først i Hamburg og fra 1775 i Lübeck. Tischbein giftet seg med en datter av maleren Johann Dietrich Lilly. 
Nevøen Johann Heinrich Wilhelm Tischbein, også kjent under navnet Goethe-Tischbein, fikk sin første opplæring av Johann Jacob.
Kvinnen uten hjerte

Handling

Filmen utspiller seg i et sørstatsmiljø på begynnelsen av 1900-tallet. Regina Giddens (Bette Davis) og hennes brødre Oscar (Carl Benton Reid) og Ben Hubbard (Charles Dingle) er bare glad i penger. Hennes mann Horace (Herbert Marshall) har hjertefeil, og når han ikke vil gå med på Reginas aksjespekulasjoner, sørger hun for at mannen overanstrenger seg og dør. Innenfor aristokratiets rammer er alt lov, og Regina sørger for at hun får det som hun ønsker – koste hva det koste vil.

Mottakelse

Filmen fikk god kritikk, og VG skrev: «Det både Lillian Hellman og den glimrende realistiske instruktøren William Wyler først og fremst vil er å skildre mennesker: først og fremst Regina i Bette Davis' skikkelse. En kvinne som hele livet har tenkt på seg selv, også når hun trodde hun opptrådte med rørende uselviskhet. Det er en praktfull karakterstudie. Som vanlig viker ikke Bette Davis tilbake for det mest avslørende trekket, den hensynsløse realismen har alltid vært et av hennes sterkeste virkemidler. I samspillet med Herbert Marshall – som spiller den tynnhudete mannen – kommer alt det grove, det forsultne og harde fram.»
Kvinnen uten hjerte ble nominert til ni Oscar-priser, blant annet for beste film, beste regi (Wyler), beste kvinnelige hovedrolle (Davis), beste kvinnelige birolle (Collinge og Wright), beste filmatisering (Hellman) og beste musikk i en dramafilm (Meredith Willson).
Det amerikanske filminstituttet (AFI) har kåret Regina Giddens til filmhistoriens 43. beste skurkeskikkelse.
PK & DanseFolket

PK & DanseFolket er et norsk danseband fra Møre og Romsdal startet i 2001 av vokalist Per Kristian «PK» Støbakk. Støbakk hadde erfaring som vokalist fra dansebandet Vikings mellom 1978 og 1982 og ønsket å starte et nytt danseband. Allerede før han hadde et band klart inngikk han samarbeid med Audun Tylden i plateselskap Tylden & Co. som lovet ham platekontrakt dersom han klarte å sette sammen et bra danseband i løpet av et år. Prosessen med å sette sammen bandet ble filmet og senere vist som en fire episoders dokumentar på TV 2.
Bandet har gitt ut elleve album, og blitt nominert til Spellemannprisen i klassen danseorkester for Heng deg på, Bam bam bam, Slik ho er og Full Truck 2.
Marin grense

Et steds marine grense er havets høyeste nivå etter siste istid. I siste istid var blant annet hele Skandinavia dekket av is. Isdekkets størrelse var på sitt høyeste nivå for 23 000 år siden.
Vekten av isen gjorde at jordskorpen ble trykket ned (dette er et ca. 1:3 forhold; for eksempel 100 m is trykket landskapet ned 30 m, 200 m is trykket landskapet ned 60 m osv.). Isen i Skandinavia var tykkest over sentrale deler av Bottenviken i Sverige, der istykkelsen var ca. 3 000 m. Det vil si at jordskorpen var trykket ned ca. 1 000 m i forhold til i dag.
Landhevningen i tiden etter issmeltingen foregikk først raskt, senere i et mer sakte tempo. Omkring Bottenviken, der landskapet er flatt, foregår landhevningen fortsatt så hurtig at den er merkbar i løpet av et menneskeliv.
Marin grense er det høyeste nivået som havet har hatt på et sted etter at det ble fritt for is og man forkorter det gjerne med MG. Den marine grensen bestemmes ved høyden av strandhakk, strandlinjer og breelvdelta, ofte med rester etter marine dyr. MG kan med stor nøyaktighet også bestemmes ved å analysere kjerneprøver fra myr, der hver millimeter av kjernen representerer avleiringer som kan dateres ved hjelp av karbondatering.
Grunnen til at havet sto høyere ved slutten av istiden er at hele den norske landplaten ble presset ned på grunn av vekten til ismassene. Da isen smeltet, flommet havet inn over det nedtrykte landet. Da landet sakte steg opp igjen, trakk havet seg tilbake, og landet ble tørt.
Den beste jorden for landbruk i Norge ligger under den marine grensen, gjerne på sand og leire som ble dannet da området var oversvømt. Noen av disse områdene har kvikkleire og er utsatt for store og små leirras.
Den marine grense har også betydning innen arkeologi. De eldste spor etter mennesker som bodde i strandkanten finner man i dag omkring den marine grensen. Funnet av Norges første boplasser fra eldre steinalder, Fosnakulturen, ble gjort av en geolog som studerte strandlinjene, og fant stein som var bearbeidet av mennesker.
Chlorophorus herbstii

Utseende

En middelsstor (8-15 mm), slank, langbeint trebukk, kroppen er tett kledt med gulgrønne til grågrønne hår bortsett fra fore svarte flekker på pronotum og tre par svarte flekker på dekkvingene. Antennene er ganske spinkle og noe over halvparten så lange som kroppen. Pronotum har jevnt rundede sider, med to ovale svarte flekker i midten som kan være sammenvokst og danne en hjerteformet flekk, et par mindre flekker på sidene. Dekkvingene er en tanke bredere enn pronotum, med helt avrundede skuldre, og tre par store, runde svarte flekker, det fremste paret er gjerne C-formet. Beina er litt mørkere enn kroppen, lange og slanke.

Levevis

Larvene utvikler seg i døde greiner og tynne stammer av løvtrær, mest lind. Trær som er angrepet av misteltein ser ut til å være særlig attraktive. Veden må være hard og ikke angrepet av sopp. Utviklingen tar vanligvis to-tre år. De voksne billene er aktive fra slutten av juni til juli og besøker gjerne blomster.

Utbredelse

Arten er utbredt i Europa, unntatt de nordligste og vestligste delene, og i det sørvestlige Sibir. I Norden forekommer den i de sørlige delene av Sverige og Finland, men er sjelden. I Norge ble noen døde eksemplarer av arten funnet i en død lindestamme i Hole i Buskerud i 2011.
Project ELX

Project ELX er en tidligere Linuxdistribusjon fra India som var basert på Fedora. Distribusjonen ble utviklet av Everyone's Linux Pvt. Ltd (tidligere kjent som 3T Solutions Pvt Ltd) i Hyderabad.
Distribusjonen benyttet skrivebordsmiljøet KDE. Distribusjonen støttet datamaskinarkitekturen 32-biter x86.
Versjon 1.0 ble lansert 19. juni 2002. Versjon 4.0 ble lansert 1. november 2004.
Grytøya

Grytøya er ei øy i Harstad kommune i Troms. Øya ligger nord for Hinnøya omgitt av Toppsundet i sør, Kvernsundet i nord, Andfjorden i vest og Vågsfjorden i øst. 
Grytøya har et areal på 107,57 km², og et folketall på 454 (2012). Det høyeste punktet er det 1 013 meter høye fjellet Nona. Inntil den 1. januar 2013 var 38 kvadratkilometer av nordsiden av øya en del av den tidligere Bjarkøy kommune. 
De største befolkningssentrene på øya er fiskeværet Grøtavær og bygdene  Bessebostad og Fenes. Lundenes kirke og bygdetunet ligger sør på øya. Grøtavær kapell ligger i Grøtavær. 
Adkomst til øya er med ferjesambandet Stornes–Bjørnerå fra Hinnøya til ferjeleiet på Bjørnrå sør på øya. Fergeforbindelsen er en del av fylkesvei 8670 fra Harstad som går på østsiden av Grytøya fram til Bjarkøya gjennom Bjarkøyforbindelsen som åpnet i desember 2018. Fra ferjeleiet går Fylkesvei 7756 på vestsiden av øya gjennom Toppentunnelen fram til Grøtavær. 
Gartneriet på Grytøya startet opp i 1926 og leverer roser og potteplanter til Harstad-området og Vesterålen. Dragland planteskole startet opp i 1962.
I 1972 styrtet en Twin Otter på vei fra Bardufoss til Stokmarknes i fjellet Litjetussen. 17 mennesker omkom i ulykken, som senere ble kalt Grytøya-ulykken.
Armee-Oberkommando Norwegen

Wehrmachtbefehlshaber Norwegen (WNB) var øverste militære sjef for den tyske militære okkupasjonsmakten i Norge, Wehrmacht, som inkluderte samtlige våpengreiner, Heer, Kriegsmarine og Luftwaffe. WBNs viktigste oppgave var å være sjef for den tyske hæren i Norge.
Generaloberst Nikolaus von Falkenhorst ble 25. juli 1940 utnevnt til Wehrmachtsbefehlshaber i Norge. Han hadde stillingen fram til 18. desember 1944. I en kort periode, 18. desember 1944 til 18. januar 1945, var generaloberst Lothar Rendulic militær øverstkommanderende. Fra 18. januar og fram til kapitulasjonen var general Franz Böhme Wehrmachtsbefehlshaber i Norge. Han hadde et koordinerende ansvar for hele forsvarsinnsatsen, men hadde i praksis ikke kommandomyndighet over den tyske marinen og flyvåpenet.
I nord var ansvarområdet avgrenset østover med en rett linje fra Utsjoki over Ifjordfjellet og til Kinnarodden.
Wehrmacht/Heer, den tyske hæren under andre verdenskrig i Norge, hadde en omfattende og vidtgreinende organisasjon, som var hierarkisk oppbyd, og den gjennomgikk ofte endringer og omorganiseringer.
Etter at Norge var okkupert, ble Heer organisert i 3 hovedavsnitt, såkalte Territorialbereichs, med hver sin Territorialbefehlshaber som sjef og hver sin generalkommando for et armékorps:
- Territorialbereich Süd-Norwegen med Territorialbefehlshaber Süd-Norwegen
- Territorialbereich Mittel-Norwegen med Territorialbefehlshaber Mittel-Norwegen
- Territorialbereich Nord-Norwegen med Territorialbefehlshaber Nord-Norwegen
Arve Frøisland

Valget i 1934

NS fikk 3 av 16 representanter i kommunestyret ved valget i 1934. Det norske Arbeiderparti fikk 6, Bondepartiet 4 og Radikale Folkeparti 3.
I valget fikk Nasjonal Samling en oppslutning på 17,3 % i Torpa i 1934. I landkommunene var det høyest i landet. 173 av totalt 1003 godkjente stemmer gikk til NS.
I første valgrunde i ordførervalget, som foregikk samtidig med konstitueringen av det nye kommunestyret den 11. desember 1934 fikk Arbeiderpartiets ordførerkandidat og Arve Frøisland begge 6 stemmer, mens Bondepartiets kandidat kun fikk 1 stemme og kandidaten fra Radikale Folkeparti 3 stemmer.
I andre valgrunde stemte alle 4 representantene fra Bondepartiet på Frøisland, i tillegg til de tre innvalgte fra Nasjonal Samling. Representantene fra Radikale Folkeparti opprettholdt stemmegivning til egen ordførerkandidat. Arbeiderpartiets kandidat, Ole Eng ble stående med stemmene fra partiets 6 representanter.
Til ordfører valgtes dermed Arve Frøisland fra Nasjonal Samling.
Under krigen var Frøisland fylkesfører i Oppland.

Familie

Han var barnebarn av Anne Marie Frøisland.